ئەوندەی پێ ناچیت کە خەباتی میلیۆنیی کومەڵانی خەڵک لە دژی رژیمی پاشایەتی رۆژ لە دوای رۆژ پەرە دەگرێت و کڵپە ئەستێنێ. هاوڕی “تەوار” کات بە فیڕۆ نادات و هەر لە یەکەم ڕۆژەکانی خۆپیشاندانەکانی شاری سەقز بەشداریی چالاکانەی هەبوو. لە زۆربەی هەرە زۆری ڕێپێوان و ناڕەزایەتییەکان دەوری بەرچاو و پێشڕەوانەی هەبوو. لە مانگرتنی خوێندکارانیشدا لە شاری سەقز دیسانەوە وەک گەنجێک دەوری ڕێبەریی خوێندکارانی گێڕا. بە ڕووخانی رژیمی پاشایەتی، کەش و بوارێکی ئازادی سیاسی لە کوردستان خۆلقا. ئەم کەشە بووە هۆی پەرەسەندنی بیر و هۆشی سیاسیی کومەڵانی خەلک و هاتنە ئارا و دامەزراندنی ڕێکخراو و پارتە سیاسییەکان کە بە دوای ئەوەدا زۆر زوو ڕژیمی ئیسلامی هێرشی هێنایە سەر کوردستان.